Die koop van die tent blyk toe net ‘n klein deel van ons aanvanklike onkoste te wees. Ons besef toe dat as ons die kampeergoed eenkeer het, sal daar nie verdere onkoste in die verband wees nie. Ek het nooit geweet soveel goed kan binne in ‘n tent pas nie, veral nie toe vroulief eers begin dink wat ons alles sou benodig om gemaklik te kon kampeer nie.
Ek was van plan om die bakkie so te pak dat ek nog na agter kon kyk deur my truspieeltjie binne in die bakkie. Groot was my ontnugtering toe ek vensterhoogte kom en helfte van die goed nog nie gepak is nie. Ek pak toe maar tot teen die dak van die kappie en berus dat ek nog die twee kantspieeltjies het om na agter te kon sien.
‘n Koepeltent is gewoonlik maklik om op te slaan. Ek sê gewoonlik, want ons doen dit in stilte, ek het mos die tent eerste ingepak. Nou praat ons vir ‘n rukkie nie.
Ek sou graag die ou wou ontmoet wat by die tentfabriek die tente in sakke sit. Ek is oortuig ‘n tent is gemaak om net eenmaal in daardie sak te pas, en dit is in die fabriek.
In alle geval, ons trek die kombuisgedeelte van die raamwerk af en vou dit op. Natuurlik pas dit nie in die sak nie, maar gladnie.
Die raamwerk is maklik, maar daar is absoluut geen manier wat dit saam met die tent, soos oorspronklik, in die sak sal pas nie.
Ek kan nie wag vir die dag wat iemand ‘n tent gaan ontwerp wat met die druk van ‘n knoppie oopspring en met die druk van ‘n ander knoppie weer self opvou nie.